**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.05.2018, ora 08.00 – 18.05.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.05.2018, ora 7.00**

**RÂURI**

**Debitele au fost în creştere, ca urmare a** precipitaţiilor căzute în interval şi propagării, exceptând râurile din bazinele hidrografice: Olt, Vedea, Argeş, Ialomiţa, Trotuş, Putna, Râmnicu Sărat, Buzău, Bârlad, cursul Siretului şi bazinul superior al Jiului, unde au fost relativ staţionare.

Pe râurile din bazinele superioare ale Sucevei, Moldovei, Bistriţei şi pe cursul superior şi inferior al Prutului debitele au fost în scădere.

Debitele se situează, în general, la valori cuprinse între 30-70% din mediile multianuale lunare, mai mari (în jurul și peste normalele lunare) pe râurile din bazinele: Bega, Timiş, Bârzava, Caraş, Nera, în bazinul superior al Crişului Alb, Arieşului, în bazinul superior şi mijlociu al Jiului şi pe râurile din Dobrogea și mai mici (sub 30% din normalele lunare) pe râurile din bazinele hidrografice: Iara, Putna, Râmnicu Sărat, Bârlad şi pe afluenții Buzăului, Trotuşului şi Prutului.

Se situează peste **COTA DE ATENŢIE,** prin propagare, râul Moraviţa la staţia hidrometrică Moraviţa (250+20)-jud. TM.

**Debitele vor fi în creştere,** ca efect al precipitaţiilor prognozate şi propagării în bazinele hidrografice: Vișeu, Iza, Tur, Someș, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna şi cursul inferior al Prutului și relativ staţionare pe râurile din bazinul Siretului, Bârladului şi pe cele din Dobrogea.

Pe celelalte râuri debitele vor fi în scădere.

Sunt posibile creşteri de niveluri şi debite pe unele râuri mici din zonele de deal şi de munte din nordul, centrul şi vestul ţării, ca urmare a precipitaţiilor prognozate.

**DUNĂRE**

**Debitul la intrarea în ţară** (secţiunea Baziaş) în intervalul 17-18.05.2018 **a fost în scădere, având valoarea de 5200 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în scădere pe sectoarele Gruia – Hârșova și Isaccea – Tulcea și staționare pe sectorul Vadu Oii – Galați.

**Debitul la intrarea în ţară** (secţiunea Baziaş) **va fi** **staţionar (5200 m3/s).**

În aval de Porţile de Fier debitele vor fi în creştere la Gruia şi în scădere pe sectorul Calafat – Tulcea.

**Se situează în faza I de apărare următoarele sectoare de dig:**

-T. Vladimirescu, R3, Sf. Gheorghe, dig loc. Nufăru-Victoria-jud. Tulcea.

**2.** **Situaţia meteorologică în intervalul 17.05.2018, ora 08.00 –18.05.2018, ora 06.00**

**În ţară,** vremea a fost, în general, instabilă și răcoroasă, în majoritatea zonelor. Înnorările au fost temporar accentuate și s-au semnalat averse și frecvente descărcări electrice pe arii mai extinse în nord-vest și local în celelalte regiuni, cu excepția Moldovei, unde fenomenele au fost pe spații mici. Ploile au avut și caracter torențial, iar pe suprafețe restrânse au fost căderi de grindină, fiind confirmate cele de pe raza județelor Satu Mare, Sălaj, Cluj și Hunedoara. Cantitățile de apă au fost izolat mai însemnate, înregistrându-se peste 15...20 l/mp, iar în extremitatea de nord-vest peste 35...40 l/mp. În Carpații Meridionali, la altitudini de peste 2000 m, trecător au fost averse de ninsoare. Vântul a suflat slab și moderat, cu intensificări de scurtă durată, asociate averselor; în zona localității Roșiorii de Vede a fost consemnată vijelie. Temperaturile maxime s-au încadrat între 17 grade la Târnăveni și Voineasa și 25 de grade la Bechet, Turnu Măgurele, Zimnicea și Cernavodă. La ora 06.00 se înregistrau valori termice între 5 grade la Sfântu Gheorghe-Covasna, Întorsura Buzăului și Voineasa și 16 grade în deltă, la Sfântu Gheorghe, Gura Portiței și Sulina.

**Observație:** *începând de ieri, de la ora 06.00, au fost în vigoare 43 mesaje privind fenomene meteo periculoase imediate, 2 avertizări cod portocaliu, câte una emisă de SRPV Timișoara și SRPV Cluj și 41 atenționări cod galben (13 emise de SRPV Cluj, 9 de SRPV Timișoara, 7 de SRPV Craiova, 5 de SRPV Constanța, 4 de CNPM București pentru Muntenia, 2 de SRPV Sibiu și 1 de SRPV Bacău).*

**La Bucureşti,** vremea a fost răcoroasă și ușor instabilă. Cerul a avut înnorări în cea mai mare parte a zilei, temporar accentuate, și s-au semnalat averse slabe și descărcări electrice; noaptea cerul a fost degajat. Vântul a suflat slab până la moderat. Temperatura maximă a fost de 22 de grade la Afumați și Băneasa și 24 de grade la Filaret. La ora 06.00, se înregistrau 11 grade în Băneasa și 13 grade la Filaret și Afumați.

**3. Prognoza meteorologică în intervalul 18.05.2018, ora 08.00 –19.05.2018, ora 08.00**

**În ţară,** vremea va fi în general instabilă în vest, centru și nord, precum și în zonele de munte; în Maramureș, nordul Transilvaniei și al Moldovei cerul va fi înnorat din orele dimineții și va ploua pe arii relativ extinse. Începând cu orele amiezii, înnorări temporar accentuate, averse și descărcări electrice vor fi în Crișana și local în Banat, în zonele montane și submontane și pe arii mai restrânse în centrul Transilvaniei și al Moldovei. Ploile vor avea și caracter torențial, se vor înregistra cantități de apă local mai însemnate și izolat va cădea grindină, cu o probabilitate mai mare în sud-vestul și nord-estul teritoriului. În partea de sud și sud-est a țării, vremea va fi caldă, iar astfel de fenomene se vor semnala izolat în a doua parte a nopții. Vântul va sufla slab și moderat, cu intensificări izolate, în special asociat averselor.Temperaturile maxime se vor încadra între 17...18 grade în Maramureș și nord-estul Transilvaniei și în jurul a 28 de grade în Muntenia; minimele termice vor fi cuprinse între 7 și 17 grade.

**La Bucureşti,** vremea va fi predominant frumoasă și caldă, cu o maximă a temperaturii aerului de 27...28 de grade. Cerul va fi variabil, cu unele înnorări în a doua parte a nopții. Vântul va sufla slab și moderat. Minima termică va fi de 13...15 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Suceava** revine cu informaţii despre explozia produsă la data de 15.05.2018, pe traseul gazelor arse provenite de la linia de incinerare 1 de pe amplasamentul S.C. Mondeco S.R.L. situat pe strada Energeticianului, nr. 5, din municipiul Suceava, jud. Suceava. Avaria a dus la distrugerea conductelor ce asigurau transportul gazelor până la schimbătorul de căldură, a conductelor metalice ale sistemului de exhaustare şi la afectarea a cca 12 mp din plafonul halei de incinerare, prin care au fost eliminate în atmosferă gaze arse netratate de la linia de incinerare 1. De asemenea, în urma afectării schimbătorului de căldură a fost evacuat sub formă de şlam negru un amestec de antigel, apă şi material absorbant epuizat pe pardoseala halei.

**Măsuri:** deşeurile arse incomplet de la linia 1 au fost colectate în recipiente metalice şi incinerate la data de 15.05.2018, la ora 13.00, pe linia 2 de incinerare; a fost colectat şlamul din hală, a fost stocat şi, ulterior, incinerat pe linia 3.

**G.N.M.-C.J. Suceava a aplicat S.C. Mondeco S.R.L. o amendă contravenţională în valoare de 15000 de lei** pentru încălcarea prevederilor art. 79 din Legea nr. 104/2011 privind calitatea aerului înconjurător.

**Agenţia Naţională pentru Protecţia Mediului** informează că din rezultatele analizelor efectuate la data de 16.05.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE